
9. KULINARIČNA DELAVNICA – OBUJANJE STARIH JEDI
    Nadaljujem z recepti iz slovenske kuharske knjige z naslovom SPRETNA KUHARICA
Kot ste že zadnjič videli, sem napisala recepte, z naslovi, ki jih mogoče tudi ne poznamo v današnji kuhinji. Tako bom tudi nadaljevala.
						SOLATE
ZELENA
Zeleno koreničje dobro operi, skuhaj je v vodi, katero osoli, olupi je potem, odstrani slabe dele, zreži koreničje na lističe in naredi za solato z oljem, kisom, poprom in soljo. Prideneš lahko tudi kuhanega, ravno tako zrezanega krompirja.

	ZELENA Z RAPUNCLJEM
Rapuncelju sedaj rečemo motovilec ali po naše repincelj.
Zeleno koreničje pripravi, kakor je zgoraj rečeno, naloži je na zrezan krompir, a vrh daj rapunclja 
( motovilca ) in zloži s trdokuhanimi, podolgasto zrezanimi jajci.

	PESA ( rona )
Peso operi, skuhaj ali speci, olupi, zreži na pločice, zloži pločice v glinasto posodo, a med vsako plast potrosi kumine in nekoliko na lističe zrezanega hrena in nalij toliko kisa ( jesiha ), da peso celo pokriva. Na ta način naj se pesa en dan vležava. Peso zloži potem na krožnik, nalij nekoliko kisa, katerega znaš prej še s par koščeki sladkorja skuhati in nastrži povrh hrena. Rono tudi lahko še z oljem, poprom i soljo pripraviš.

	OBDELAN KROMPIR
Kuhan in zmehčan krompir ( lahko ga tudi pretlačiš skozi sito ) pomešaj s kisom, oljem in soljo in naredi koničast kupček na krožnik. Potem pa kupček okinčaj s trdokuhanimi rumenjaki, sardelami, jeguljo ali drugimi ribjimi koščki in z rapuncljevo solato.

	REPNA CIMA
Repno cimo ali izrastke bele repe dobro in večkrat opari s kropom, da ji odvzameš duh. Oblij jo tudi naposled z mrzlo vodo, da jo ohladiš in pripravi s kisom in oljem. Pravi se, da je solata od repne cime prav zdrava solata.


	


LEČA
Lečo kuhaj prav počasi in ne vzemi preveč vode, ampak raji pozneje dolivaj, dokler ni mehka, za kar se navadno potrebuje dve uri. Potem jo ohladi, pripravi jo s kisom in oljem ( v kisu znaš prej namakati estraganovega listja ), potrosi jo z drobno zrezanim peteršiljem, ali pa jo okinčaj s trdokuhanimi, podolgasto narezanimi jajci ali pa tudi s sardelami.

	NAMEŠANA SOLATA
Rudeča pesa, soljene kumare ( murke ), mehkokuhano in na lističe zrezano  zelenino korenje, kuhan in olupljen ter na plošče zrezan krompir – vse to vzemi na enake dele, potem naredi sledečo polivko: trdokuhana jajca prav drobno seseči in zmešaj med kis, sol, gorčico ( zenf ) in malo sladkorja, potem še prideni olja in dobre kisle smetane in sicer na vsako jajce eno dobro žlico. To polivko pomešaj na prej navedene dele.

	POLJSKA SOLATA
Mrzlo pečenko ali kuretino drobno zreži in prideni nekoliko glavnate solate. Potem zmešaj olja, kisa, popra, soli in drobno zrezane čebule  ter trdo kuhanih in drobno zrezanih jajec. S to polivko dobro pomešaj navedeno solato.

				SLADKA SOLATA OD SVEŽEGA SADJA

	BEZEG: jagode odtrgaj in opari jih s sladkorjem, sladko skorjico, klinčki, limoninimi olupki, lahko pa tudi z njimi kuhaš na kocke zrezane in na surovem maslu pražene žemlje. Bezgov kompot se da mlačno topel na mizo;
	ČEŠNJE IN VIŠNJE: vzemi sladkor, nasekaj ga na kosce, podrži vsak kosec cel na kratko v vodo ali ga sploh samo pomoči z vodo, daj ga v kozico na ogenj, da se razgreje in kuhaj ga tako dolgo, da dela niti, ako omočiš vanjo kuhlico ( leseno žlico ) in jo kvišku dvigneš, potem odstrani češnjam peclje in jih opraži v sladkorju;
	BRESKVE: te olupi in razpolovi ter jih z limoninim sokom obriši, da ostanejo lepo bele; kuhaj jih najprej v vodi, potem pa v sladkorju, s katerim ravnaj, kakor se je povedalo v prejšnjem oddelku pri češnjah. K sladkorju še lahko primešaš limoninega soka in lupinic, ali pa belega vina in malo ruma,
	JAGODE ( RUDEČE ) in MALINE: skuhaj približno 10 dkg sladkorja z 2 decilitroma vode, pusti ga potem shladiti se, primešaj mu 7 dkg snažnih in odbranih jagod, postavi jih na hladen kraj in jih na krožniik nakupiči ter oblij s sokom, predno jih daš na mizo. Maline se dado najprej v svežo vodo, nato na sito, da se odcede, potem na sladkor ( 10 dkg sladkorja in 2 decilitra vode ) kakor prej rečeno, puste se enkrat zavreti in nato naj se shlade;
	


	ČEŠPLJE: te ali samo razpolovi, opari jih z mal sladkorjem, vodo in cimetom ( sladko skorjo ), ali jih pa pusti cele in jih olupi; da se zadnje lažje zgodi, daj jih malo v vročo vodo;

	JABOLKA: olupi lepa trdna jabolka, zreži jih po velikosti ali na polovice ali na rezlje, pečke in trdo sredino odstrani in jih kuhaj v sladkorni vodi z limoninimi lupinicami in malo rumom; lahko pa tudi zdrobljenega sladkorja zarumeniš a surovem maslu, deneš osnažene rezlje vanj, preliješ nekoliko vode, da ne postane sladkor preveč rujav in opariš jabolka, dokler ne postanejo mehka;

	HRUŠKE: olupi in razpolovi jih, izreži osredek in položi jih v mrzlo vodo. Zrele hruške kuhaj kakor navadno, a pokrite. Če niso dobro zrele, obriši jih z limoninem sokom, med kuhanjem jih ne pokrij, v sladkorjevo vodo daj limoninega soka in lupinic in kuhaj jih naglo.

Danes rečemo tem sladkim solatam iz svežega sadja kar kompoti.
In tudi s kompoti zaključujem te moje kulinarične delavnice na daljavo – obujanje starih jedi.
Tako, kot sem vam obljubila, na koncu spoznavanja ali obujanja starih receptov, lahko skuhamo celo kosilo. Receptov sem vam podala veliko, tako, da bo lahko več prav dobrih kosil sedaj nam sodobnega časa, pa čeprav z vsaj sto let starimi kuharskimi recepti. Povem naj, da sem v tem času podajanja teh receptov večinoma le teh tudi skuhala, pripravila. Pa kljub temu se mi je dogajalo, da sem pri prepisovanju receptov večkrat imela v ustih sline poželenja po določeni hrani, lahko sem si predstavljala kako dobra je.
V tej knjigi je nekaj čez petsto receptov in večina se mi zdi zelo zanimivih, vrednih, da jih pripravimo, skuhamo ali spečemo, ter seveda postrežemo in jih pojemo.

Vsem, ki ste me spremljali želim prav lepo, mirno in zdravo poletje.



                                                                                                                 LEONIDA ARBEITER
Črna na Koroškem: 17. 5. 2021

			
Medgeneracijski center Plac, Center 101, Črna na Koroškem
Kontakt: +386 2 87 04 812

